અગાઉના એક અભ્યાસમાં એવો ખુલાસો કરવામાં આવ્યો હતો કે, આલ્કોહોલ ઇન્ડસ્ટ્રી લોકોને લલચાવી-ફોસલાવી ગેરમાર્ગે દોરવાનો પ્રયાસ કરે છે. તેમનું કહેવું હતું કે, દારૂ પીવાથી કેન્સર થતું નથી. લંડન સ્કૂલ ઓફ હાઇજિન એન્ડ ટ્રોપિકલ મેડિસિન અને સ્વીડનના કેરોલિન્સસ્કા ઇન્સ્ટિટ્યૂટ તરફથી કરવામાં આવેલા એક અભ્યાસમાં જાણવા મળ્યું છે કે, આલ્કોહોલ ઇન્ડસ્ટ્રી સાથે સંકળાયેલી સંસ્થાઓ મોટે ભાગે લોકોને એવું બતાવવાની કોશિશ કરે છે કે, આલ્કોહોલ અને કેન્સર વચ્ચેનો સંબંધ ખૂબ જટિલ છે અને આ બંને વચ્ચે કોઈ લિંક હોવાનો નક્કર પુરાવો નથી, પણ વાસ્તવિકતા આ નથી. નવા અભ્યાસે દારૂને સીધી રીતે કેન્સર માટે જોખમ ગણાવ્યું છે. વર્લ્ડ હેલ્થ ઓર્ગેનાઇઝેશ (WHO)નું માનીએ તો આ એક સ્થાપિત સત્ય છે કે, દારૂનું સેવન વધવાની સાથે કેન્સરનું જોખમ પણ વધે છે. આ સ્ટડીમાં સપ્ટેમ્બરથી ડિસેમ્બર 2016 વચ્ચે લગભગ 30 આલ્કોહોલ ઇન્ડસ્ટ્રી ઓર્ગેનાઇઝેશને કેન્સર સંબંધિત જે જાણકારી આપી હતી તેની તપાસ કરવામાં આવી. ત્યાર બાદ જાણવા મળ્યું કે, આલ્કોહોલ ઇન્ડસ્ટ્રી લોકોને ભટકાવવાની કોશિશ કરી રહી છે.